પ્રાપ્ત માહિતિ અનુસાર, દહેગામ કપડવંજ રોડ પર આવેલા નીલકંઠ પેટ્રોલ પંપ ખાતે નંબર પ્લેટ વગરની બ્લેક કલરની ક્રૂઝ ગાડી પંપ પર ડીઝલ પુરાવવા મોડી રાત્રે આવી હતી. પેટ્રોલ પંપના માલિક પ્રતાપસિંહ લક્ષ્મણસિંહ ચાવડા ના જણાવ્યા અનુસાર, ડીઝલ પુરાવ્યા બાદ ચાલકે કાર્ડથી પેમેન્ટ કરવાનું જણાવ્યુ હતું. જેથી કર્મચારી સ્વાઈપ મશીન લેવા ઓફિસમાં ગયો હતો. ત્યારે કારચાલક નાસી ગયો હતો. ત્યાર બાદ પંપ માલિકે પોલીસની મદદથી તેને ઝડપી લીધો હતો. કારને પોલીસ સ્ટેશન લાવ્યા બાદ તેમાંથી એક એરગન અને ધારિયું મળી આવ્યા હતા અને પોલીસ લખેલું બોર્ડ પણ કારમાં હતું. કારચાલકની પૂછપરછમાં તે સિક્યુરિટી ગાર્ડ તરીકે ફરજ બજાવતો હોવાનું જાણવા મળ્યુ હતું. ત્યાર બાદ કાર ચાલક પાસેથી બીજું કાર્ડ લઈ પોલીસે પંપ માલિકને નાણાં અપાવ્યા હતા.